Klein William laat Cheetah se hart smelt | Netwerk24
Deur Kaydene Davids 21 Maart 2019 20:30
William Jesse du Toit is Woensdag omstreeks 14:00 met 'n keisersnee in die Mediclinic Bloemfontein gebore.
Die klein Cheetah het 3,6 kg by geboorte geweeg en is 52 cm lank.
Die egpaar, wat al langer as twee jaar getroud is, het besluit op die naam William, wat stryder en beskermheer beteken.
Du Toit het die geboorte van sy seun op Facebook met 'n foto en 'n kort boodskap aangekondig: "Vandag het ons ouers van die klein babaseun geword . . . Ons dank God vir die geskenk en mag ons hom leer om 'n geskenk vir ander te wees."
William du ToitFoto: Jacques du Toit/Facebook
'n Opgewonde Du Toit sê ma en seun het 'n goeie nagrus gehad. Hy kan nie genoeg van sy eersteling kry nie en was reeds verskeie kere by die hospitaal.
Du Toit sê die eerste paar oomblikke ná die geboorte van sy seun was onwerklik.
"Dit was die lekkerste gevoel om William vir die eerste keer vas te hou, onwerklik. Ek raak by die minuut liewer vir hom."
Hy sê hy kon darem Woensdagaand vir 'n oulaas 'n goeie nagrus inkry, omdat hy geweet het sy vrou en kind is in goeie hande.